ddrg/super_eurlex huggingface dataset:
Euroopa Liidu Teataja L 308 , 18/11/1998 Lk 0001 - 0002



Nõukogu otsus, 13. november 1998, mis on vastu võetud Euroopa Liidu lepingu artikli J.4 lõike 2 alusel Kosovo olukorra järelevalve kohta (98/646/ÜVJP) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli J.4 lõiget 2, võttes arvesse lepingu vastuvõtmisel allkirjastatud lõppaktis sisalduvat deklaratsiooni (nr 30), mis käsitleb Lääne-Euroopa Liitu, ning arvestades, et: nõukogu võttis 26. oktoobril 1998. aastal vastu deklaratsiooni, milles määratleti üldine lähenemisviis Kosovo probleemile, kusjuures väljendati Euroopa Liidu täielikku toetust 16. oktoobril 1998. aastal Belgradis allkirjastatud Jugoslaavia Liitvabariigi ja OSCE vahelisele kokkuleppele ning 15. oktoobril 1998. aastal allkirjastatud Jugoslaavia Liitvabariigi ja NATO vahelisele kokkuleppele, samuti väljendati täielikku toetust OSCE-le ja Kosovo kontrollimissioonile ning tervitati Euroopa Liidu valmisolekut osaleda pagulaste ja ümberasustatud isikute abistamises; Euroopa Liidu eespool määratletud tegevus nõuab Kosovo kohapealse olukorra täpset tundmist; olukorra tundmist hõlbustaksid satelliitkujutiste tõlgendamisel saadud andmed; Lääne-Euroopa Liidu Satelliidikeskuse ülesannete hulka kuulub muu hulgas satelliitkujutiste tõlgendamisel saadud andmete esitamine üldise julgeolekujärelevalve jaoks, sealhulgas Lääne-Euroopa Liidule oluliste piirkondade üldise julgeolekujärelevalve jaoks, nõukogult saadud volituste alusel ja lepingute täitmise järelevalve toetamiseks; Sellistes tingimustes peaks Euroopa Liit pöörduma Lääne-Euroopa Liidu poole, ON VASTU VÕTNUD KÄESOLEVA OTSUSE: Artikkel 1 Euroopa Liit esitab Lääne-Euroopa Liidule taotluse, et viimane annaks talle Lääne-Euroopa Liidu Satelliidikeskusest saadavat asjakohast teavet: - Belgradis 16. oktoobril 1998. aastal allkirjastatud Jugoslaavia Liitvabariigi ja OSCE vahelise kokkuleppe ning 15. oktoobril 1998. aastal allkirjastatud Jugoslaavia Liitvabariigi ja NATO vahelise kokkuleppe rakendamise kohta, - pagulaste ja ümberasustatud isikute olukorra ning sellega seotud infrastruktuuri kohta, et Euroopa Liit saaks osaleda järelevalves, mis on vajalik OSCE ja NATO asjakohaste missioonide edukuse tagamiseks. Artikkel 2 Käesolevast otsusest teatatakse Lääne-Euroopa Liidule vastavalt 14. mail 1996. aastal vastu võetud nõukogu järeldustele Euroopa Liidu dokumentide edastamise kohta Lääne-Euroopa Liidule. Artikkel 3 Käesolev otsus jõustub selle vastuvõtmise päeval. Artikkel 4 Käesolev otsus avaldatakse Euroopa Ühenduste Teatajas. Brüssel, 13. november 1998 Nõukogu nimel eesistuja J. Farnleitner --------------------------------------------------
Euroopa Liidu Teataja L 358 , 31/12/1998 Lk 0114 - 0114



Nõukogu otsus, 21. detsember 1998, millega ühenduse nimel kiidetakse heaks Euroopa floora ja fauna ning nende kasvu- ja elupaikade kaitse Berni konventsiooni II ja III lisa muudatused, mis on vastu võetud konventsiooni alalise komitee 17. istungil (98/746/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikli 130s lõiget 1, artikli 228 lõike 2 esimest lauset ja artikli 228 lõike 3 esimest lõiku, võttes arvesse komisjoni ettepanekut, [1] võttes arvesse Euroopa Parlamendi arvamust [2] ning arvestades, et: otsuse 82/72/EMÜ [3] kohaselt on Euroopa Ühendus Euroopa floora ja fauna ning nende kasvu- ja elupaikade kaitse konventsiooni osaline; tänu ühenduse tõhusale toetusele lisati Strasbourg'is 1.–5. detsembrini 1997. peetud Berni konventsiooni alalise komitee 17. istungil konventsiooni II lisasse neli liiki ja konventsiooni III lisasse 22 liiki; komisjon võttis kõnealusest istungist osa ühenduse nimel; kaks kõnealust liiki on hõlmatud nõukogu 2. aprilli 1979. aasta direktiiviga 79/409/EMÜ loodusliku linnustiku kaitse kohta, [4] ja kolm liiki on hõlmatud nõukogu 21. mai 1992. aasta direktiiviga 92/43/EMÜ looduslike elupaikade ning loodusliku loomastiku ja taimestiku kaitse kohta [5]; vastavalt konventsiooni artiklile 17 tuleb konventsiooni lisade kõik muudatused jõustada kõikide konventsiooniosaliste puhul, välja arvatud nende puhul, kes teatavad kõnealuse artikli lõike 3 kohaselt vastuväidetest kolme kuu jooksul pärast nende vastuvõtmist alalise komitee poolt; komisjon peab konventsiooni artikli 17 kohaselt heaks kiitma alalise komitee 17. istungil vastuvõetud muudatused konventsiooni II ja III lisas, ON VASTU VÕTNUD JÄRGMISE OTSUSE: Artikkel 1 Euroopa Ühenduse nimel kiidetakse heaks liikide Acipenser sturio, Puffinus yelkouan, Phalacrocorax aristotelis (Vahemeres) ja Valencia leutourneuxi lisamine Euroopa floora ja fauna ning nende kasvu- ja elupaikade kaitse konventsiooni II lisasse ning liikide Hippospongia communis, Spongia agaricina, Spongia officinalis, Spongia zimocca, Antipathes sp. plur., Corallium rubrun, Paracentrotus lividus, Homarus gammarus, Maja squinado, Palinurus elephas, Scyllarides latus, Scyllarides pigmaeus, Scyllarus arctus, Epinephelus marginatus, Isurus oxyrinchus, Lamna nasus, Mobula mobular, Prionace glauca, Raja alba, Scioena umbra, Squatina squatina ja Umbrina cirrosa (kõik 22 liiki Vahemeres) lisamine kõnealuse konventsiooni III lisasse. Artikkel 2 Käesolev otsus avaldatakse Euroopa Ühenduste Teatajas. Brüssel, 21. detsember 1998 Nõukogu nimel eesistuja M. Bartenstein [1] EÜT C 116, 16.4.1998, lk 24. [2] EÜT C 328, 26.10.1998, lk 81. [3] EÜT L 38, 10.2.1982, lk 1. [4] EÜT L 103, 25.4.1979, lk 1. Direktiivi on viimati muudetud direktiiviga 97/49/EÜ (EÜT L 223, 13.8.1997, lk 9). [5] EÜT L 206, 22.7.1992, lk 7. Direktiivi on viimati muudetud direktiiviga 97/62/EÜ (EÜT L 305, 8.11.1997, lk 42). --------------------------------------------------
Euroopa Liidu Teataja L 012 , 16/01/1999 Lk 0027 - 0027



Nõukogu otsus, 21. detsember 1998, Euroopa Ühenduse ja Hiina Rahvavabariigi vahelise kirjavahetuse vormis sõlmitud lepingu ajutise kohaldamise kohta, millega muudetakse Euroopa Majandusühenduse ja Hiina Rahvavabariigi vahelist tekstiiltoodetega kauplemise lepingut (1999/36/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 113 koostoimes artikli 228 lõike 2 esimese lausega, võttes arvesse komisjoni ettepanekut ning arvestades, et: komisjon on ühenduse nimel pidanud läbirääkimisi Euroopa Ühenduse ja Hiina Rahvavabariigi vahelise kirjavahetuse vormis sõlmitud lepingu üle, millega muudetakse Euroopa Majandusühenduse ja Hiina Rahvavabariigi vahelist tekstiiltoodetega kauplemise lepingut, mida muudeti viimati 13. detsembril 1995 parafeeritud lepingutega; käesolevat kirjavahetuse vormis sõlmitud lepingut tuleks kohaldada ajutiselt alates 1. jaanuarist 1999 kuni selle sõlmimiseks vajaliku menetluse lõpuleviimiseni tingimusel, et ka Hiina Rahvavabariik lepingut ajutiselt kohaldab, ON VASTU VÕTNUD JÄRGMISE OTSUSE: Artikkel 1 Euroopa Ühenduse ja Hiina Rahvavabariigi vahelist kirjavahetuse vormis sõlmitud lepingut, millega muudetakse Euroopa Majandusühenduse ja Hiina Rahvavabariigi vahelist tekstiiltoodetega kauplemise lepingut, mida muudeti viimati 13. detsembril 1995 parafeeritud lepingutega, kohaldatakse ajutiselt alates 1. jaanuarist 1999 kuni selle ametliku sõlmimiseni ning tingimusel, et ka Hiina Rahvavabariik lepingut ajutiselt kohaldab. Lepingu tekst on lisatud käesolevale otsusele. Artikkel 2 Käesolev otsus avaldatakse Euroopa Ühenduste Teatajas. Brüssel, 21. detsember 1998 Nõukogu nimel eesistuja M. Bartenstein --------------------------------------------------
Euroopa Liidu Teataja L 011 , 16/01/1999 Lk 0037 - 0038



Nõukogu otsus, 26. november 1998, mis käsitleb Euroopa Ühenduse poolt võetavat seisukohta energiaharta konverentsil vastuvõetavate transiidivaidluste lahendamise eeskirjade suhtes (1999/37/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, võttes arvesse nõukogu ja komisjoni otsuse 98/181/EÜ, ESTÜ, Euratom [1] artikli 3 lõiget 2, võttes arvesse komisjoni ettepanekut ning arvestades, et: Euroopa ühendused ja nende liikmesriigid allkirjastasid 17. detsembril 1994. aastal energiaharta lepingu; Euroopa ühendused ja suurem osa nende liikmesriikidest andsid oma energiaharta lepingu heakskiitmis- või ratifitseerimiskirjad 16. detsembril 1997. aastal hoiule hoiulevõtjale, Portugali Vabariigi valitsusele; ülejäänud liikmesriigid ratifitseerivad energiaharta lepingu lähitulevikus; energiaharta leping jõustus 16. aprillil 1998. aastal; energiaharta lepingu artiklis 7 sätestatakse, et iga liikmesriik peab võtma vajalikke meetmeid energeetiliste materjalide ja toodete transiidi soodustamiseks vastavalt transiidivabaduse põhimõtetele, tegemata vahet kõnealuste energeetiliste materjalide ja toodete päritolu, sihtkoha või omaniku järgi, hoidudes hinnaalasest diskrimineerimisest kõnealuste tunnuste alusel ning kehtestamata ebamõistlikke viivitusi, piiranguid ega tasusid; kõnealune artikkel sisaldab ka sätteid, mida kohaldatakse transiidiga seotud küsimuses tekkiva vaidluse puhul; energiaharta lepingu artiklis 7 sätestatakse, et harta konverents võtab vastu raamsätted lepitusmenetluse korralduse ning lepitajatele hüvitise maksmise kohta; 23.–24. aprillil 1998. aastal peetud harta konverentsil arutati transiidivaidluste lepitusmenetluse eeskirjade eelnõu; harta konverentsil lepiti kokku, et kuni ametliku heakskiitmiseni kasutatakse kõnealuseid eeskirju juhisena; 3.–4. detsembril 1998. aastal peetav harta konverents peaks kõnealuste eeskirjade projekti, nagu seda on vahepeal viimistletud, ametlikult vastu võtma; ühendus peaks kõnealuste eeskirjade projekti harta konverentsil heaks kiitma, ON VASTU VÕTNUD JÄRGMISE OTSUSE: Ainus artikkel Harta konverentsil kiidetakse ühenduse nimel heaks [2] transiidivaidluste lahendamist käsitlevad eeskirjad, mis on esitatud lisas. Brüssel, 26. november 1998 Nõukogu nimel eesistuja M. Bartenstein [1] EÜT L 69, 9.3.1998, lk 1. [2] Kõnealused eeskirjad võeti harta konverentsil ametlikult vastu 3. detsembril 1998. aastal. --------------------------------------------------
Euroopa Liidu Teataja C 026 , 30/01/1999 Lk 0021 - 0021



Nõukogu otsus, 3. detsember 1998, millega täiendatakse Europoli konventsiooni lisas esitatud kuriteoliigi "inimkaubandus" määratlust (1999/C 26/05) EUROOPA LIIDU NÕUKOGU, võttes arvesse Euroopa Liidu lepingu artiklil K.3 põhineva konventsiooni, millega luuakse Euroopa Politseiamet (Europoli konventsioon), [1] artikli 43 lõiget 3, meenutades nõukogus 4. detsembril 1997 tehtud kokkulepet täiendada Europoli konventsiooni lisas esitatud kuritegevuse liigi "inimkaubandus" määratlust, pärast asjaomast arupidamist Europoli haldusnõukoguga, ON VASTU VÕTNUD JÄRGMISE OTSUSE: Artikkel 1 Europoli konventsiooni lisas esitatud kuriteoliigi "inimkaubandus" määratlust täiendatakse järgmiselt: - "inimkaubandus – isiku allutamine teiste isikute tõelisele ja ebaseaduslikule tahtele vägivalla, ähvarduse, pettuse või sõltuvuse ärakasutamise abil, eelkõige järgmistel eesmärkidel: prostitutsioonile kallutamine, alaealiste seksuaalne ekspluateerimine ja kuritarvitamine või hüljatud lastega kauplemine. Siia kuulub ka lapsporno materjalide valmistamine, müük ja levitamine;" . Artikkel 2 Käesolev otsus jõustub 1. jaanuaril 1999. Brüssel, 3. detsember 1998 Nõukogu nimel eesistuja K. Schlögl [1] EÜT C 316, 27.11.1995, lk 1. --------------------------------------------------
Komisjoni otsus,

11. detsember 1998,

mis puudutab ühelt poolt Euroopa Ühenduse, Euroopa Söe- ja Teraseühenduse ja Euroopa Aatomienergiaühenduse ning teiselt poolt Aserbaidžaani Vabariigi vahelise kaubandust ja kaubandusküsimusi käsitleva vahelepingu sõlmimist Euroopa Söe- ja Teraseühenduse ja Euroopa Aatomienergiaühenduse nimel

(teatavaks tehtud numbri K(1998) 4008 all)

(EMPs kohaldatav tekst)

(1999/101/ESTÜ, Euratom)

EUROOPA KOMISJON,

võttes arvesse Euroopa Söe- ja Teraseühenduse asutamislepingut, eriti selle artikli 95 esimest lõiku,

võttes arvesse Euroopa Aatomienergiaühenduse asutamislepingut, eriti selle artikli 101 teist lõiku,

ning arvestades, et:

22. aprillil 1996 Luxembourgis allakirjutatud partnerlus- ja koostöölepingu jõustumiseni tuleb heaks kiita ühelt poolt Euroopa Ühenduse, Euroopa Söe- ja Teraseühenduse ja Euroopa Aatomienergiaühenduse ning teiselt poolt Aserbaidžaani Vabariigi vaheline kaubandust ja kaubandusküsimusi käsitlev vaheleping, mis kirjutati alla Brüsselis 8. oktoobril 1997;

vahelepingu sõlmimine on vajalik Euroopa Söe- ja Teraseühenduse asutamislepingu artiklites 2 ja 3 sätestatud ühenduse eesmärkide saavutamiseks ja et asutamislepingus ei ole ette nähtud kõiki käesoleva otsusega hõlmatud juhtumeid;

olles konsulteerinud nõuandekomiteega ning võttes arvesse nõukogu 13. oktoobril 1998 antud hinnangut ja nõusolekut,

ON VASTU VÕTNUD JÄRGMISE OTSUSE:

Artikkel 1

Euroopa Söe- ja Teraseühenduse ja Euroopa Aatomienergiaühenduse nimel kiidetakse heaks ühelt poolt Euroopa Ühenduse, Euroopa Söe- ja Teraseühenduse ja Euroopa Aatomienergiaühenduse ning teiselt poolt Aserbaidžaani Vabariigi vaheline kaubandust ja kaubandusküsimusi käsitlev vaheleping koos protokolli ja deklaratsioonidega.

Nimetatud tekstid on lisatud käesolevale otsusele. [1]

Artikkel 2

Komisjoni president edastab Euroopa Söe- ja Teraseühenduse ja Euroopa Aatomienergiaühenduse nimel vahelepingu artikliga 32 ettenähtud teatise.

Brüssel, 11. detsember 1998

Komisjoni nimel

komisjoni liige

Hans Van Den Broek

[1] EÜT L 285, 22.10.1998, lk 2 ja järgnevad.

--------------------------------------------------
Euroopa Liidu Teataja L 031 , 04/02/1999 Lk 0001 - 0002



Nõukogu otsus, 22. juuni 1998, Euroopa Ühenduse ja Ameerika Ühendriikide vahelise vastastikuse tunnustamise lepingu sõlmimise kohta (1999/78/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 113 koostoimes artikli 228 lõike 2 esimese lausega, lõike 3 esimese lõiguga ja lõikega 4, võttes arvesse komisjoni ettepanekut ning arvestades, et: Euroopa Ühenduse ja Ameerika Ühendriikide vahelise vastastikuse tunnustamise lepingu osas, mis allkirjastati Londonis 18. mail 1998, on läbi räägitud ning see tuleks heaks kiita; teatavate rakendamismeetmete võtmine ja eelkõige volitused kahe valdkonnalisa teatavate osade muutmiseks on antud lepinguga moodustatud ühiskomiteele; lepingu nõuetekohase toimimise tagamiseks tuleks sätestada asjakohane sisekord ning samuti on vaja anda komisjonile volitused lepingusse teatavate tehniliste muudatuste tegemiseks ja nende rakendamiseks vajalike otsuste vastuvõtmiseks, ON TEINUD JÄRGMISE OTSUSE: Artikkel 1 Käesolevaga kiidetakse ühenduse nimel heaks Euroopa Ühenduse ja Ameerika Ühendriikide vahel sõlmitud vastastikuse tunnustamise leping, sealhulgas selle lisad. Lepingu ja selle lisade tekst on lisatud käesolevale otsusele. Artikkel 2 Nõukogu eesistuja edastab ühenduse nimel lepingu artikli 21 lõikes 1 ettenähtud kirja. [1] Artikkel 3 1. Komisjon esindab ühendust lepingu artiklis 14 sätestatud ühiskomitees ja valdkonnalisadega loodud valdkondlikus ühiskomitees, komisjoni abistab nõukogu poolt määratud erikomitee. Pärast nimetatud erikomiteega konsulteerimist teeb komisjon artikli 10 punktis b, artiklites 12, 13 ja artikli 14 lõikes 2 ning valdkonnalisade samaväärsetes sätetes osutatud ametissenimetamisi, teavitamisi, teabevahetusi ja kontrollimise taotlusi. 2. Komisjon määratleb ühenduse seisukoha ühiskomitees või vajaduse korral valdkondlikus ühiskomitees valdkonnalisade muutmise (lepingu artikli 14 lõike 4 punkt b ja artiklid 7, 8 ja 9 ning lepingu valdkonnalisade samaväärsed sätted) ja vastavuse kontrollimise osas lepingu artikli 7 punkti d kohaselt võetavate otsuste kohta pärast konsulteerimist käesoleva artikli lõikes 1 osutatud erikomiteega. 3. Kõikidel muudel juhtumitel määratleb nõukogu ühenduse seisukoha ühiskomitees või valdkondlikus ühiskomitees kvalifitseeritud häälteenamusega komisjoni ettepanekul. Sama korda kohaldatakse ühenduse poolt lepingu artiklite 16 ja 21 raames võetud otsuste suhtes. Luxembourg, 22. juuni 1998 Nõukogu nimel eesistuja J. Battle [1] Lepingu jõustumise kuupäev avaldatakse Euroopa Ühenduste Teatajas. --------------------------------------------------
Nõukogu otsus,

3. detsember 1998,

millega antakse Europolile korraldus tegelda terroristliku tegevuse käigus toimepandud või tõenäoliselt toimepandavate kuritegudega, mis on suunatud isikute elu, tervise, isikuvabaduse või vara vastu

(1999/C 26/06)

EUROOPA LIIDU NÕUKOGU,

võttes arvesse Euroopa Liidu lepingu artiklil K.3 põhinevat konventsiooni Euroopa Politseiameti loomise kohta (Europoli konventsioon), [1] eriti selle artikli 2 lõiget 2,

võttes arvesse kokkulepet, milleni nõukogus 19. märtsil ja 28.–29. mail 1998 jõuti ja millega antakse Europolile, kui ta oma tegevust alustab, korraldus tegelda terroristliku tegevuse käigus toimepandud või tõenäoliselt toimepandavate kuritegudega, mis on suunatud isikute elu, tervise, isikuvabaduse või vara vastu,

võttes arvesse terrorismivastase võitluse ettevalmistusrühma tööd ja pärast seda, kui Europoli haldusnõukogu on asja arutanud, ning teadvustades vajadust eraldi otsuse järele, mis käsitleks mõju Europoli eelarvele ja töötajatele,

ON VASTU VÕTNUD JÄRGMISE OTSUSE:

Artikkel 1

Alates kuupäevast, mil Europol alustab oma tegevust kooskõlas Europoli konventsiooni artikli 45 lõikega 4, on Europolil volitused tegelda terroristliku tegevuse käigus toimepandud või tõenäoliselt toimepandavate kuritegudega, mis on suunatud isikute elu, tervise, isikuvabaduse või vara vastu.

Artikkel 2

Käesolev otsus jõustub 1. jaanuaril 1999.

Brüssel, 3. detsember 1998

Nõukogu nimel

eesistuja

K. Schlögl

[1] EÜT C 316, 27.11.1995, lk 1.

--------------------------------------------------
Official Journal L 045 , 19/02/1999 P. 0054 - 0054



KOMISJONI OTSUS, 10. veebruar 1999, millega muudetakse otsust vanurite kontaktrühma kohta (teatavaks tehtud numbri K(1999) 211 all) (1999/141/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, ning arvestades, et: ühenduse tasandil toimunud arengut silmas pidades on vaja kohandada komisjoni otsusega 91/544/EMÜ1 (muudetud otsusega 93/417/EMÜ)2 moodustatud rühma koosseisu; samal ajal tuleks haldusliku tõhususe huvides lühendada eesistuja ja rühma liikmete ametiaega, ON VASTU VÕTNUD JÄRGMISE OTSUSE: Ainus artikkel Otsust 91/544/EMÜ muudetakse järgmiselt. 1. Artikli 3 lõikes 2 asendatakse sõnad "25 liiget" sõnadega "24 liiget". 2. Artikli 4 lõiget 3 muudetakse järgmiselt: a) igal pool asendatakse sõnad "viis kohta" sõnadega "neli kohta"; b) lisatakse järgmine taane: "- ESCU - Euroopa Pensionäride Liit: neli kohta". 3. Artikli 5 lõikes 1 asendatakse sõnad "18 kuud" sõnadega "12 kuud". 4. Artikli 7 lõikes 1 asendatakse sõnad "18 kuud" sõnadega "12 kuud". 5. Lisasse lisatakse järgmine taane: "- ESCU - Euroopa Pensionäride Liit". Brüssel, 10. veebruar 1999 Komisjoni nimel komisjoni liige Pádraig FLYNN 1 EÜT L 296, 26.10.1991, lk 42. 2 EÜT L 187, 29.7.1993, lk 60.
Euroopa Liidu Teataja L 044 , 18/02/1999 Lk 0033 - 0033



Nõukogu otsus, 21. detsember 1998, Euroopa Ühenduse ja Euroopa Nõukogu vahelise lepingu sõlmimise kohta, mille eesmärk on seada kooskõlas nõukogu 2. juuni 1997. aasta määruse (EÜ) nr 1035/97, millega luuakse Euroopa Rassismi ja Ksenofoobia Järelevalvekeskus, artikli 7 lõikega 3 sisse tihe koostöö nimetatud keskuse ja Euroopa Nõukogu vahel (1999/132/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, võttes arvesse nõukogu määrust (EÜ) nr 1035/97, [1] eriti selle artikli 7 lõiget 3, koostoimes EÜ asutamislepingu artikli 228 lõike 2 teise lause ja lõike 3 esimese lõiguga, võttes arvesse komisjoni ettepanekut, [2] võttes arvesse Euroopa Parlamendi arvamust [3] ning arvestades, et: Euroopa Ühenduse ja Euroopa Nõukogu vaheline leping, mille eesmärk on seada kooskõlas nõukogu 2. juuni 1997. aasta määruse (EÜ) nr 1035/97, millega luuakse Euroopa Rassismi ja Ksenofoobia Järelevalvekeskus, artikli 7 lõikega 3 sisse tihe koostöö nimetatud keskuse ja Euroopa Nõukogu vahel, tuleks heaks kiita, ON VASTU VÕTNUD KÄESOLEVA OTSUSE: Artikkel 1 Nõukogu määruse (EÜ) nr 1035/97 artikli 7 lõikes 3 sätestatud Euroopa Ühenduse ja Euroopa Nõukogu vaheline leping kiidetakse Euroopa Ühenduse nimel heaks. Lepingu tekst on lisatud käesolevale otsusele. Artikkel 2 Nõukogu eesistujal on õigus määrata isik, kes on volitatud ühenduse suhtes siduvale lepingule alla kirjutama. [4] Artikkel 3 Käesolev otsus avaldatakse Euroopa Ühenduste Teatajas. Brüssel, 21. detsember 1998 Nõukogu nimel eesistuja M. Bartenstein [1] EÜT L 151, 15.6.1997, lk 1. [2] EÜT C 171, 5.6.1998, lk 10. [3] EÜT C 359, 23.11.1998. [4] Nõukogu peasekretariaat avaldab lepingu jõustumise kuupäeva Euroopa Ühenduste Teatajas. --------------------------------------------------
Nõukogu otsus,

25. jaanuar 1999,

mis käsitleb koostöö raamlepingu sõlmimist, mille lõpptulemuseks on Euroopa Ühenduse ja selle liikmesriikide ning Tšiili Vabariigi vahel poliitilise ja majandusliidu loomine

(1999/127/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 113 ja 130y koostoimes artikli 228 lõike 2 esimese lausega ja lõike 3 esimese lõiguga,

võttes arvesse komisjoni ettepanekut,

võttes arvesse Euroopa Parlamendi arvamust

ning arvestades, et:

asutamislepingu artikkel 130u näeb ette, et ühenduse poliitika arengukoostöö alal peaks toetama arengumaade säästvat majandus- ja sotsiaalarengut, nende sujuvat ja järkjärgulist integreerumist maailma majandusellu ning vaesusevastast kampaaniat neis riikides;

tuleks heaks kiita koostöö raamleping, mille lõpptulemuseks on Euroopa Ühenduse ja selle liikmesriikide ning Tšiili Vabariigi vahel poliitilise ja majandusliidu loomine,

ON VASTU VÕTNUD JÄRGMISE OTSUSE:

Artikkel 1

Euroopa ühendus kiidab käesolevaga heaks koostöö raamlepingu, mille lõpptulemuseks on Euroopa Ühenduse ja selle liikmesriikide ning Tšiili Vabariigi vahel poliitilise ja majandusliidu loomine.

Lepingu tekst on lisatud käesolevale otsusele.

Artikkel 2

Kooskõlas lepingu artiklis 34 sätestatud tingimustega on artiklis 33 osutatud ühisnõukogu eesistujaks nõukogu eesistuja, kes esindab ühisnõukogus ühendust. Komisjoni esindaja on vastavalt töökorrale eesistujaks lepingu artiklis 35 osutatud ühises koostöökomitees ja artiklis 37 osutatud ühises kaubanduse allkomitees ning esindab kõnealustes komiteedes ühendust.

Artikkel 3

Nõukogu eesistuja edastab Euroopa Ühenduse nimel lepingu artikliga 42 ettenähtud teate.

Artikkel 4

Käesolev otsus avaldatakse Euroopa Ühenduste Teatajas.

Brüssel, 25. jaanuar 1999

Nõukogu nimel

eesistuja

J. Fischer

--------------------------------------------------